b'\n_START_ARTICLE_\nAntti Rajam\xc3\xa4ki\n_START_PARAGRAPH_\nAntti Juhani Rainer Rajam\xc3\xa4ki (s. 14. hein\xc3\xa4kuuta 1952 Teuva) on entinen suomalainen pikajuoksija._NEWLINE_Rajam\xc3\xa4ki voitti 100 metrin Suomen mestaruuden viidesti (1973, 1974, 1975, 1977 ja 1978) ja 200 metrin kolmasti (1972, 1975 ja 1978) . Rooman EM-kisoissa 1974 h\xc3\xa4n selviytyi 200 metrill\xc3\xa4 finaaliin, jossa ei kuitenkaan voinut juosta loukkaantumisen takia. Prahan EM-kisoissa 1978 Rajam\xc3\xa4ki selviytyi v\xc3\xa4lieriin 200 metrill\xc3\xa4 ja oli mukana my\xc3\xb6s 4 \xc3\x97 400 metrin viestiss\xc3\xa4, jonka alkueriss\xc3\xa4 h\xc3\xa4nen akillesj\xc3\xa4nteens\xc3\xa4 katkesi . T\xc3\xa4m\xc3\xa4 loukkaantuminen k\xc3\xa4yt\xc3\xa4nn\xc3\xb6ss\xc3\xa4 p\xc3\xa4\xc3\xa4tti Rajam\xc3\xa4en huippu-uran._NEWLINE_Rajam\xc3\xa4ki piti pitk\xc3\xa4\xc3\xa4n hallussaan sek\xc3\xa4 100 ett\xc3\xa4 200 metrin juoksujen Suomen enn\xc3\xa4tyksi\xc3\xa4. 100 metrin enn\xc3\xa4tys 10,43 syntyi 19. kes\xc3\xa4kuuta 1978 (sen rikkoi Ari Pakarinen vuonna 1994) ja 200 metrin 20,69 3. elokuuta 1975 (rikkoi Tommi Hartonen vuonna 2000). Joukkue Antti Rajam\xc3\xa4ki, Raimo Vil\xc3\xa9n, Erik Gustafsson ja Markku Juhola juoksi M\xc3\xbcnchenin olympialaisissa 1972 4 \xc3\x97 100 metrin viestijuoksun Suomen enn\xc3\xa4tyksen 39,30, joka s\xc3\xa4ilyi enn\xc3\xa4tyksen\xc3\xa4 vuoteen 2010 asti. My\xc3\xb6s alle 23-vuotiaiden 200 metrin enn\xc3\xa4tys oli Rajam\xc3\xa4ell\xc3\xa4 pitk\xc3\xa4\xc3\xa4n: 18. elokuuta 1974 syntyneen enn\xc3\xa4tyksen 20,79 rikkoi Visa Hongisto vuonna 2007._NEWLINE_Seuratasolla Rajam\xc3\xa4ki edusti Teuvan Rivakkaa, Kauhajoen Karhua ja Karijoen Tapparaa. H\xc3\xa4nen tytt\xc3\xa4rens\xc3\xa4 Susanna Rajam\xc3\xa4ki oli maajoukkuetason seitsenottelija.'